บล.ผลงานหรูASPพุ่ง75%
ธุรกิจหลักทรัพย์กำไรสูงตามคาด ASP พุ่งขึ้น 75% ได้ค่าคอมมิชชันเพิ่ม ดอกเบี้ยมาร์จิน พอร์ตสวยหรู FSS ยิ้มแป้น
18 ส.ค. 2554

ธุรกิจหลักทรัพย์กำไรสูงตามคาด ASP พุ่งขึ้น 75% ได้ค่าคอมมิชชันเพิ่ม ดอกเบี้ยมาร์จิน พอร์ตสวยหรู FSS ยิ้มแป้น 
บริษัทหลักทรัพย์ เอเซีย พลัส (ASP) เปิดเผยถึงผลการดำเนินงานงวดไตรมาส 3 ปีนี้ว่า มีกำไรสุทธิ 302.79 ล้านบาท คิดเป็นกำไรหุ้นละ 0.14 บาท พุ่งขึ้น 75.13% เทียบกับช่วงเดียวกันปีก่อน และรวม 9 เดือนแรกปีนี้กำไรสุทธิ 536.27 ล้านบาท หรือกำไรหุ้นละ 0.25 บาท เพิ่มขึ้น 47.25% 
นายประทีป ยงวณิชย์ กรรมการผู้อำนวยการ ASP เปิดเผย สาเหตุที่กำไรไตรมาส 3 พุ่งขึ้น มาจากรายได้จากค่านายหน้าซื้อขายหลักทรัพย์ จำนวน 395.50 ล้านบาท เพิ่มขึ้น 39% เนื่องจากบริษัทมีปริมาณการซื้อขายหลักทรัพย์เฉลี่ยต่อวันเท่ากับ 3,354.48 ล้านบาท เพิ่มขึ้น 59.07%
ขณะเดียวกันบริษัทมีกำไรจากการซื้อขายหลักทรัพย์และตราสารอนุพันธ์ จำนวน 310.60 ล้านบาท เพิ่มขึ้น 183.96% เทียบกับไตรมาส 3 ปี 2552 มีกำไรส่วนนี้จำนวน 126.64 ล้านบาท 
สำหรับค่าธรรมเนียมและบริการเพิ่มขึ้น 7.28% เป็นจำนวน 57.32 ล้านบาท เนื่องจากรายได้จากการจัดการกองทุนรวมจากบริษัทย่อยเพิ่มขึ้นและดอกเบี้ยเงินให้กู้ยืมเพื่อซื้อหลักทรัพย์ จำนวน 22.97 ล้านบาท เพิ่มขึ้น 109.34% เนื่องจากบริษัทให้กู้ยืมเพื่อซื้อหลักทรัพย์เพิ่มขึ้น
“ไตรมาส 3 ASP มีกำไรจากการซื้อขายหลักทรัพย์ 328.96 ล้านบาท แต่ขาดทุนจากการซื้อขายตราสารอนุพันธ์ 18.36 ล้านบาท” นายประทีป กล่าว
นายกัณฑรา ลดาวัลย์ ณ อยุธยา กรรมการผู้จัดการ บริษัทหลักทรัพย์ ฟินันเซีย ไซรัส (FSS) กล่าวว่า กำไรสุทธิในไตรมาส 3 ปีนี้ของบริษัทก็จะดีมากเช่นเดียวกัน เนื่องจากมูลค่าการซื้อขายหลักทรัพย์มากถึงวันละ 3 หมื่นล้านบาท ซึ่งช่วยทดแทนค่าคอมมิชชันที่ลดลงประมาณ 1520% จากการใช้อัตราค่าคอมมิชชันขั้นบันได แต่บริษัทก็มีค่าใช้จ่ายในเรื่องการลงทุนมากขึ้น เพื่อเพิ่มคุณภาพในการให้บริการและรองรับการเปิดเสรีค่าคอมมิชชัน ท่ามกลางการแข่งขันที่รุนแรง